Predkladacia správa

Návrh nariadenia vlády Slovenskej republiky, ktorým sa vyhlasuje záväzná časť Vodného plánu Slovenska obsahujúca  program opatrení na dosiahnutie environmentálnych cieľov je vypracovaný podľa  §  14 ods. 3 a § 81 ods. 1 písm. j) zákona č. 364/2004 Z. z. o vodách a o zmene zákona č. 372/1990 Zb. o priestupkoch v znení neskorších predpisov (vodný zákon) v znení zákona č. 384/2009 Z. z.
Návrh nariadenia vlády je vypracovaný súlade s uznesením vlády č. 109 zo dňa 10. februára 2010, ktorým bol schválený Vodný plán Slovenska. V bode B. 1. uznesenia vláda uložila ministrovi životného prostredia vypracovať a predložiť na ďalšie legislatívne konanie návrh nariadenia vlády SR, ktorým sa vyhlási program opatrení Vodného plánu Slovenska ako jeho záväzná časť. 
Povinnosť vyhlásiť program opatrení na dosiahnutie environmentálnych cieľov ustanovuje § 14 ods. 3 vodného zákona podľa, ktorého „Vodný plán Slovenska schváli vláda  Slovenskej republiky a jeho záväznú časť, ktorá obsahuje program opatrení, vyhlási nariadením“. 
Vodný plán Slovenska je prvým výstupom implementačného procesu pri zavádzaní spoločnej vodnej politiky členských štátov Európske únie v Slovenskej republike, v súlade so smernicou Európskeho parlamentu a Rady 2000/60/ES z  23. októbra 2000 ustanovujúcou rámec pre činnosť Spoločenstva v oblasti vodnej politiky (Rámcová smernica o vode), s cieľom dosiahnuť dobrý stav vôd do roku 2015. 
Súčasťou Vodného plánu Slovenska ako nástroja na dosiahnutie stanovených cieľov Rámcovej smernice o vode je program opatrení, ktorý zahŕňa opatrenia potrebné na splnenie iných smerníc alebo záväzkov Slovenskej republiky dohodnutých v rámci prechodných období, zakotvených v Spoločnej pozícii Európskej únie Slovenskej republike, ktoré Rámcová smernica o vode zastrešuje a opatrení vyplývajúcich z Rámcovej smernice o vode, potrebných na dosiahnutie dobrého stavu vôd.
            Program opatrení podľa § 15 ods. 4 zákona č. 364/2004 Z. z. o vodách a o zmene zákona č.372/1990 Zb. o priestupkoch v znení neskorších predpisov (vodný zákon) v znení zákona č. 384/2009 Z. z. sa musí realizovať  do troch rokov od schválenia Vodného plánu Slovenska t. j. do 22. decembra 2012. V súlade s možnosťami, ktoré rámcová smernica o vode poskytuje môže byť etapizovaný do dlhšieho časového obdobia (do roku 2021 resp. až 2027). O dosiahnutom pokroku pri realizácii programu opatrení sa podáva správa Európskej komisii. 
Už vo Vodnom pláne Slovenska sa uvádza, že predpokladaná potreba finančných prostriedkov na splnenie záväzkov iných smerníc napríklad Smernica 91/271/EHS, smernica 91/676/EHS, bola už kvantifikovaná a uplatnená v rámci implementácie týchto smerníc, a teda nepredstavuje nový dopad na štátny rozpočet z hľadiska uplatňovania Vodného plánu Slovenska. Pri nákladoch na hydromorfologické opatrenia, ktoré sa majú realizovať na vodných stavbách alebo vo vodných tokoch, ktoré sú vo vlastníctve štátu,  predbežne odhadnutých vo výške 64,90 mil. €, sa predpokladá viac zdrojové financovanie. Ako rozhodujúci zdroj sa uvažujú fondy Európskej únie (operačný program Životné prostredie, prioritná os 2 – Ochrana pred povodňami) dopĺňané spoluúčasťou štátneho rozpočtu (z rozpočtovej kapitoly Ministerstva životného prostredia Slovenskej republiky) a vlastných zdrojov štátneho podniku (Slovenského vodohospodárskeho podniku, š. p. Žilina). Uvedené náklady sú predbežne odhadnuté s tým, že výška jednotlivých finančných objemov na realizáciu opatrení bude  na jednotlivé plánovacie obdobia rozdelená, a to na prvé plánovacie obdobie 2010 - 2015 vo výške 2,278 mil. € (s čerpaním od roku 2011), na druhé plánovacie obdobie 2016-2021 vo výške 31,314 mil. € a na tretie plánovacie obdobie 2022-2027 vo výške 31,308 mil. €.
Vzhľadom na skutočnosť, že v rámci Európskej únie bol v zmysle požiadaviek Rámcovej smernice o vode  zavedený nový prístup pre hodnotenie stavu vôd, čo je premietnuté aj do Vodného plánu Slovenska a do programu opatrení, tento môže mať dopad na hospodárenie podnikateľskej sféry, ktorý sa v súčasnosti nedá odhadnúť. Nový prístup pre hodnotenie stavu vôd bude najskôr premietnutý do konkrétnych  právnych predpisov a až následne môžu vzniknúť nové požiadavky na podnikateľskú sféru (napríklad zmena rozsahu alebo zmena hodnôt emisných limitov sledovaných ukazovateľov vo vypúšťaných odpadových vodách). Avšak vzhľadom na požiadavku dosiahnutia dobrého stavu vôd bude mať na podnikateľské prostredie aj pozitívny vplyv, najmä čo sa týka  rozvoja nových podnikateľských aktivít. Pozitívny vplyv bude mať na aj na životné prostredie. Nebude mať negatívny dopad na zamestnanosť. Návrh nariadenia vlády Slovenskej republiky nepredpokladá pre prvé plánovacie obdobie do roku 2015 zvýšené nároky na rozpočty obcí ani na rozpočty samosprávnych krajov. 
Predkladaný návrh nariadenia vlády Slovenskej republiky je v súlade s Ústavou Slovenskej republiky, zákonmi a ostatnými všeobecne záväznými právnymi predpismi, s medzinárodnými zmluvami, ktorými je Slovenská republika viazaná, ako aj s právom Európskych spoločenstiev a Európskej únie. 
Návrh nariadenia vlády nebol predmetom vnútrokomunitárneho pripomienkového konania.
Návrh nariadenia vlády Slovenskej republiky bol v medzirezortnom pripomienkovom konaní  od 21. apríla 2010 do 30. apríla  2010, uplatnené pripomienky sú v návrhu nariadenia vlády zapracované. 
Návrh nariadenia vlády prerokovala Legislatívna rada vlády Slovenskej republiky 25. januára 2011 s odporučením opätovne predložiť nové znenie návrhu nariadenia vlády. Nové znenie návrhu nariadenia vlády prerokovala Legislatívna rada vlády Slovenskej republiky dňa 22. februára 2011 a odporučila návrh podľa jej pripomienok upraviť a na rokovanie vlády predložiť jeho nové znenie. V návrhu nového znenia nariadenia vlády sú pripomienky Legislatívnej rady vlády Slovenskej republiky zapracované. 
Návrh nového znenia nariadenia vlády Slovenskej republiky, ktorým sa vyhlasuje záväzná časť Vodného plánu Slovenska obsahujúca  program opatrení na dosiahnutie environmentálnych cieľov  sa predkladá na rokovanie vlády Slovenskej republiky bez rozporov.